**Remus Azoiței** (vioară) – A fost numit de către revista britanică *The Strad* „virtuoz incurabil cu suflet și tehnică fabuloase”. A debutat la 8 ani cu orchestra simfonică din orașul său natal, Galați iar în 1995, a absolvit Conservatorul din București la clasa lui Daniel Podlovski. După absolvire Remus Azoiței a obținut o bursă de studii la renumita Juilliard School din New York, unde a studiat cu Dorothy DeLay și Itzhak Perlman, la finalul pregătirii sale obținând titlul de Master of Music.

A concertat în săli prestigioase, precum Carnegie Hall din New York, Concertgebouw Amsterdam, Salle Cortot Paris, Konzerthaus Berlin, St-Martin-in-the-Fields şi Wigmore Hall din Londra, Teatro La Fenice Veneţia, Auditorio Nacional Madrid sau Konzerthaus Viena. A participat la festivaluri muzicale la Tokyo, Cambridge, Londra, Berlin, Heidelberg și Santander. A colaborat cu artiști renumiți, printre care îi amintim pe Lawrence Foster, David Geringas, Gérard Caussé, Michael Sanderling şi Adrian Brendel. Remus Azoiței a fost solist al unor ansambluri de renume precum: Berlin Kammerorchester, Orchestre National de Belgique sau Orchestre Philharmonique de Radio France. În 2005, a interpretat „Dublul concert” de Bach alături de violonistul Nigel Kennedy la Festivalului Internațional George Enescu, concert preluat de către 19 posturi de radio și televiziune din Europa, incluzând BBC, Arte și Mezzo.

Remus Azoiței a înregistrat în premieră mondială integrala lucrărilor pentru vioară și pian de George Enescu, alături de pianistul Eduard Stan. Revista *Gramophone* descria stilul rafinat și vibrant al lui Remus Azoiței: „un interpret care combină temperamentul, măiestria și eleganța execuției într-un mod special”. În 2009, cu sprijinul ICR, a susținut un turneu de 15 concerte în Europa și America, alături de pianistul Eduard Stan. După debutul său în capitala americană, publicația *Washington Post* nota: „Azoiței cântă cu sensibilitate melodică fluentă și tehnică strălucitoare*.*”

În 2001, Remus Azoiței a fost numit profesor de vioară al Academiei Regale de Muzică din Londra. În 2007, a pus bazele Societății Enescu din Londra, fiind unul din membrii fondatori precum și directorul său artistic, poziție pe care o ocupă în continuare.

În 2005, a fost decorat de către Președintele României cu titlul de Ofițer al Ordinului Meritul Cultural, iar în mai 2013 Regele Mihai al României i-a conferit titlul de ofițer al Ordinului „Coroana României”.

**Eduard Stan** (pian) este salutat de publicația *Frankfurter Allgemeine Zeitung* pentru „rafinamentul său la timbre, nuanţe și culori.” A susținut concerte în Europa, Statele Unite ale Americii și Israel, în săli de concerte de renume precum Carnegie Hall din New York, Kennedy Center din Washington DC, Wigmore Hall din Londra, Konzerthaus şi Philharmonie din Berlin, Konzerthaus din Viena, Salle Cortot din Paris, Concertgebouw din Amsterdam, Auditorio Nacional din Madrid, Philharmonie Luxembourg, Palais des Beaux Arts şi Flagey din Bruxelles, Rudolfinum din Praga, Gasteig din München, Laeiszhalle din Hamburg, Konserthus din Stockholm, Queen’s Hall din Copenhaga, Rapaport Hall din Haifa şi altele.

Eduard Stan a participat la Festivalul Massenet și Lille Pianos în Franța, la Festivalul George Enescu în România, la Mid-Europe Festival din Republica Cehă, la Brunswick Classix Festival în Germania, la Festival Schumann Galway în Irlanda și la Festival Bourglinster în Luxemburg. În 2015 a participat la Festivalul Julita din Suedia, iar în 2016 la Festivalul Menuhin din Londra. A susținut recitaluri alături de orchestre ca Filarmonica George Enescu și Orchestra Națională Radio din București, sub bagheta dirijorilor Cristian Mandeal, Christian Badea, Jin Wang, Shinya Ozaki, Theo Wolters, Thomas Dorsch și alții.

Eduard Stan a studiat pianul cu Arie Vardi și Karl-Heinz Kämmerling la Academia de Muzică și Teatru din Hanovra, unde a obținut diploma de master (solist concertist). De asemenea, a beneficiat de lecții de dirijorat în cadrul aceluiași institut. A înregistrat mai multe CD-uri solistice si camerale, acoperind un repertoriu vast de la Bach la Chopin și Debussy. În ultimii aproape douăzeci de ani, Eduard Stan a dezvoltat un duo artistic de succes cu violonistul Remus Azoiței. În 2005 – 2006 au înregistrat împreună operele complete pentru vioară și pian de George Enescu, în două volume, apărute la Casa de discuri *Hänssler Classic* din Germania.